L 229/2
SL
Uradni list Evropske unije
18.9.2023
(3)
Ta okvir ima dva splošna cilja.
Prvi je zagotoviti pogoje, potrebne za konkurenčnost in inovacijsko zmogljivost Unije, ter zagotoviti prilagoditev industrije strukturnim spremembam zaradi hitrih inovacijskih ciklov in potrebe po trajnostnosti, ter okrepiti polprevodniški ekosistem po vsej Uniji z združenim znanjem, strokovnostjo, viri in skupnimi prednostmi.
Drugi cilj, ki je ločen od prvega in ga dopolnjuje, je izboljšati delovanje notranjega trga z določitvijo enotnega pravnega okvira Unije za povečanje dolgoročne odpornosti Unije in njene sposobnosti za inovacije in zagotavljanje zanesljivosti oskrbe na področju polprevodniških tehnologij, da se izboljša pripravljenost za odziv na motnje.
(4)
Sprejeti je treba ukrepe za krepitev zmogljivosti in polprevodniškega ekosistema Unije v skladu s členom 173(3) Pogodbe o delovanju Evropske unije (PDEU).
Ti ukrepi ne bi smeli vključevati usklajevanja nacionalnih zakonov in drugih predpisov.
Pri tem bi morala Unija okrepiti konkurenčnost in odpornost polprevodniške tehnološke in industrijske baze, hkrati pa povečati inovacijsko zmogljivost svojega polprevodniškega ekosistema po vsej Uniji, zmanjšati odvisnost od omejenega števila podjetij in geografskih območij tretjih držav ter povečati zmogljivost za načrtovanje in proizvodnjo, pakiranje, ponovno uporabo in recikliranje naprednih polprevodnikov.
Pobuda Čipi za Evropo (v nadaljnjem besedilu: Pobuda), vzpostavljena s to uredbo, bi morala te cilje podpreti s premostitvijo vrzeli med naprednimi raziskovalnimi in inovacijskimi zmogljivostmi Unije ter njihovim trajnostnim industrijskim izkoriščanjem.
Pobuda bi morala spodbujati krepitev zmogljivosti, da se omogoči načrtovanje, proizvodnja in povezovanje sistemov polprevodniških tehnologij naslednje generacije, ter bi morala izboljšati sodelovanje med ključnimi akterji po vsej Uniji za krepitev oskrbovalnih in vrednostnih verig Unije s polprevodniki, zagotavljanje storitev ključnim industrijskim sektorjem in ustvarjanje novih trgov.
(5)
Zaradi splošne razširjenosti polprevodnikov je njihovo nedavno pomanjkanje bodisi neposredno bodisi posredno negativno vplivalo na podjetja po vsej Uniji in povzročilo velike gospodarske posledice.
Gospodarski in družbeni učinek je privedel do večje zavesti javnosti in gospodarskih subjektov ter posledičnega pritiska na države članice, da obravnavajo strateške odvisnosti v zvezi s polprevodniki.
Hkrati je za sektor polprevodnikov značilna medsebojna odvisnost v celotni vrednostni verigi, v kateri nobeno posamezno geografsko območje ne prevladuje v vseh fazah vrednostne verige.
To čezmejnost dodatno poudarja narava polprevodniških proizvodov kot omogočevalca industrij v spodnjem delu verige.
Medtem ko je proizvodnja polprevodnikov morda skoncentrirana v nekaterih regijah, so uporabniške industrije razpršene po vsej Uniji.
Glede na navedeno bi bil najboljši način za obravnavo zanesljivosti oskrbe s polprevodniki in odpornosti polprevodniškega ekosistema harmonizacija prava Unije na podlagi člena 114 PDEU.
Potreben je en sam skladen regulativni okvir, ki bi harmoniziral nekatere pogoje, pod katerimi lahko operaterji izvajajo posebne projekte, ki prispevajo k zanesljivosti oskrbe in odpornosti polprevodniškega ekosistema Unije.
Poleg tega bi bilo treba vzpostaviti usklajen mehanizem za spremljanje, strateški pregled, preprečevanje kriz in odzivanje nanje, s katerim bi odpravili pomanjkanje oskrbe in preprečili ovire za enotnost notranjega trga ter se tako izognili razlikam pri odzivanju med državami članicami.
(6)
Za okrepitev kritične infrastrukture in varnosti Unije, pa tudi njenega vodilnega položaja na področju tehnologije, so potrebni tako vrhunski kot zreli čipi, zlasti za na prihodnost pripravljene strateške sektorje.
(7)
Doseganje teh ciljev bi moralo biti podprto z mehanizmom upravljanja.
S to uredbo bi se na ravni Unije moral ustanoviti Evropski odbor za polprevodnike, ki ga sestavljajo predstavniki držav članic in mu predseduje Komisija, da bi omogočili nemoteno, učinkovito in usklajeno izvajanje te uredbe, sodelovanje in izmenjavo informacij.
Evropski odbor za polprevodnike bi moral Komisiji svetovati in ji pomagati pri posebnih vprašanjih, vključno z doslednim izvajanjem te uredbe, olajševanjem sodelovanja med državami članicami in izmenjavo informacij o vprašanjih, povezanih s to uredbo.
Komisiji bi moral svetovati tudi pri mednarodnem sodelovanju v zvezi s polprevodniki.
Organizirati bi moral ločene sestanke za svoje naloge v okviru različnih poglavij te uredbe.
Na sestankih lahko sodelujejo različne sestave predstavnikov na visoki ravni, Komisija pa lahko ustanovi podskupine.